Document ID: 31986R0964

*****
ΚΑΝΟΝΙΣΜΟΣ (ΕΟΚ) αριθ. 964/86 ΤΟΥ ΣΥΜΒΟΥΛΙΟΥ
της 25ης Μαρτίου 1986
για την τροποποίηση του κανονισμού (ΕΟΚ) αριθ. 1883/78 περί των γενικών κανόνων χρηματοδότησης των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (1), όπως τροποποιήθηκε τελευταία από τον κανονισμό (ΕΟΚ) αριθ. 870/85 (2), και ιδίως το άρθρο 3 παράγραφος 2,
την πρόταση της Επιτροπής,
τη γνώμη του Ευρωπαϊκού Κοινοβουλίου (3),
τη γνώμη του Ελεγκτικού Συνεδρίου (4),
Εκτιμώντας:
ότι ο κανονισμός (ΕΟΚ) αριθ. 1883/78 (1), όπως τροποποιήθηκε τελευταία από τον κανονισμό (ΕΟΚ) αριθ. 1716/84 (6), έχει καθορίσει στο άρθρο 8 τους κανόνες σχετικά με την αποτίμηση των αποθεματοποιημένων προϊόντων στο τέλος του οικονομικού έτους·
ότι πρέπει να τροποποιηθεί το δεύτερο εδάφιο του εν λόγω άρθρου κατά τρόπο που η Επιτροπή να μπορεί να καθορίζει, ανά πάσα στιγμή του οικονομικού έτους, την αξία των αποθεμάτων στην παρέμβαση σε επίπεδο που θα λαμβάνει υπόψη τις μελλοντικές απώλειες κατά τη διάθεσή τους,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 8 του κανονισμού (ΕΟΚ) αριθ. 1883/78, το δεύτερο εδάφιο αντικαθίσταται από το ακόλουθο κείμενο:
«Αν, για ένα ορισμένο προϊόν, οι προβλέψεις για την τιμή πώλησης των αποθεματοποιημένων προϊόντων στη δημόσια παρέμβαση είναι κατώτερες από τη λογιστική τιμή κατά την πρώτη ημέρα του οικονομικού έτους, μπορεί να αποφασισθεί μείωση της αξίας του σύμφωνα με τη διαδικασία που προβλέπεται στο άρθρο 13 του κανονισμού (ΕΟΚ) αριθ. 729/70.
Η μείωση της αξίας ισούται κατ' ανώτατο όριο με τη διαφορά μεταξύ της τιμής αγοράς και της τιμής που λαμβάνεται κατά τη διάθεση του συγκεκριμένου προϊόντος. Το ποσό της μείωσης καθορίζεται σε ECU ανά τόνο για τα εν λόγω προϊόντα.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Μαρτίου 1986.

Labels: 11
15